Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2019/C 420/13)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v podatkovni zbirki Komisije DOOR.

ENOTNI DOKUMENT

„NOCCIOLA DEL PIEMONTE“/„NOCCIOLA PIEMONTE“

EU št.: PGI-IT-0305-AM03 – 5.4.2019

ZOP () ZGO (X)

1. Ime

„Nocciola del Piemonte“/„Nocciola Piemonte“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena geografska označba „Nocciola del Piemonte“ ali „Nocciola Piemonte“ se uporablja izključno za plod leske sorte „Tonda Gentile Trilobata“. Lešnik je povsem ali delno okroglast, trirob; dimenzije niso zelo enotne; najpogostejše velikosti so od 17 do 21 mm; na lupini srednje debeline, ki je srednje intenzivne lešnikove barve, z malo leska in dlačicami na konici, so številne, vendar slabo vidne proge. Jedrca so različne oblike (okroglaste, tetraedrične in včasih jajčaste), njihova barva je temnejša od barve lupine; najpogosteje so prekrita z vlakni, površina je nagubana in ima bolj ali manj vidne brazde. Dimenzije jedrca so bolj nepravilne od dimenzij neoluščenega lešnika; notranja ovojnica je srednje debeline, vendar se pri praženju enostavno odstrani; njegova tekstura je čvrsta in hrustljava. Okus in vonj sta zelo izbrana in dolgotrajna; donos pri luščenju je od 40 do 50 %.

Zaščitena geografska označba „Nocciola del Piemonte“ ali „Nocciola Piemonte“ mora ustrezati naslednjim trgovskim kategorijam:

cel neoluščen lešnik: plod, kot je bil obran v leskovem nasadu in pri katerem je bilo opravljeno samo čiščenje, odstranitev tujkov s sortiranjem in ustrezno sušenje, da bi se podaljšalo njegovo shranjevanje;

oluščen lešnik: cel plod, pri katerem je bila lupina odstranjena s fizično obdelavo ter ki je ohranil

pražen lešnik: cel plod ali nekoliko zdrobljen, ki je bil pražen in pri katerem je bila nato povsem ali delno odstranjena njegova notranja ovojnica;

zmleti lešniki: proizvod, nastal z mletjem celih ali deloma zdrobljenih praženih lešnikov, pri katerih se velikost zrnc razlikuje glede na stopnjo mletja, vendar ostaja med 1 in 12 mm;

lešnikova moka: proizvod, nastal z mletjem celih ali deloma zdrobljenih praženih lešnikov, pri katerih se velikost zrnc razlikuje glede na stopnjo mletja, vendar ostaja med 250 mikrometri in 1 mm;

lešnikov namaz: proizvod, nastal z mletjem celih ali deloma zdrobljenih praženih lešnikov, pri katerih se velikost zrnc razlikuje glede na stopnjo mletja, vendar ostaja pod 250 mikrometri.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Gojenje lešnikov poteka na geografskem območju, opredeljenem v točki 4 spodaj. Leskovi nasadi so vpisani v register, ki je določen za to in ga vodi pooblaščeni nadzorni organ. V leskovih nasadih, kjer se rastline gojijo v obliki enodebelnih ali večdebelnih dreves, je gostota zasaditve od 200 do 500 dreves/ha. Pri nasadih, ki so bili zasajeni pred uredbo o nacionalnem priznanju z dne 2. decembra 1993, je dovoljena največja gostota 650 dreves/ha; prepovedano je pomlajevati obstoječa drevesa, gostota v novem nasadu v primeru umrljivosti ali ruvanja dreves pa mora biti od 200 do 500 dreves/ha.

V vseh primerih je največji donos določen na 3 500 kg/ha.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Lešnike „Nocciola del Piemonte“ ali „Nocciola Piemonte“ je treba tržiti na naslednji način:

(a) neoluščeni plodovi: v primernih vrečah iz blaga na vseh stopnjah trženja ali, izjemoma, v razsutem stanju v prvi fazi trženja, ki poteka med kmetom in prvim kupcem, lastnikom obrata za predelavo in/ali pakiranje;

(b) oluščeni, praženi, mleti ali predelani plodovi: v embalažah, primernih za živila. Poleg tega se proizvod iz točke (b) lahko trži samo, če je predpakiran ali pakiran v trenutku prodaje. Neoluščen proizvod mora biti pakiran pred 31. decembrom leta, ki sledi letu spravila.

3.6 Posebna pravila za označevanje proizvoda, za katerega se uporablja registrirano ime

Na embalažah mora biti navedeno ime „Nocciola del Piemonte“ ali „Nocciola Piemonte“, ki mu sledi navedba „Zaščitena geografska označba“ ali „IGP“. Pri neoluščenih in oluščenih plodovih je obvezna navedba leta spravila lešnikov, ki jih vsebuje proizvod.

Na etiketi oluščenega, praženega in/ali mletega proizvoda mora biti simbol Skupnosti za ZGO.

Za uporabo lešnikov „Nocciola del Piemonte“ ali „Nocciola Piemonte“ kot sestavine živilskih proizvodov mora biti na etiketi navedeno „prodotto ottenuto esclusivamente da ‚Nocciola del Piemonte‘ o ‚Nocciola Piemonte‘“ („proizvod, pridobljen izključno iz lešnikov ‚Nocciola del Piemonte‘ ali ‚Nocciola Piemonte‘“) ali „solo con ‚Nocciola del Piemonte‘ o ‚Nocciola Piemonte‘ IGP“ („samo iz lešnikov ‚Nocciola del Piemonte‘ ali ‚Nocciola Piemonte‘ ZGO“).

Etiketa lahko vsebuje tudi oznako „delle Langhe“ („iz območja Langhe“), če lešniki izvirajo izključno iz geografskega območja Langhe, ki vključuje naslednje občine iz pokrajin Coni in Asti:

Pokrajina Coni:

Albaretto della Torre, Arguello, Barolo, Belvedere Langhe, Benevello, Bergolo, Bonvicino, Borgomale, Bosia, Bossolasco, Camerana, Camo, Castelletto Uzzone, Castellino Tanaro, Castiglione Falletto, Castiglione Tinella, Castino, Cerretto Langhe, Cigliè, Cissone, Cortemilia, Cossano Belbo, Cravanzana, Diano d’Alba, Dogliani, Feisoglio, Gorzegno, Gottasecca, Grinzane Cavour, Igliano, La Morra, Lequio Berria, Levice, Mango, Marsaglia, Mombarcaro, Monesiglio, Monforte d’Alba, Montelupo Albese, Montezemolo, Murazzano, Neviglie, Niella Belbo, Paroldo, Perletto, Pezzolo Valle Uzzone, Prunetto, Roascio, Rocca Cigliè, Rocchetta Belbo, Roddi, Roddino, Rodello, Sale Langhe, Sale San Giovanni, Saliceto, San Benedetto Belbo, Santo Stefano Belbo, Serralunga d’Alba, Serravalle Langhe, Sinio, Somano, Torre Bormida, Torresina, Treiso, Trezzo Tinella in Verduno;

za naslednje občine: Alba, Barbaresco, Bastia Mondovì, Cherasco, Clavesana, Farigliano, Lequio Tanaro, Monchiero, Narzole, Neive, Niella Tanaro in Novello geografsko območje, ki se nahaja na desnem bregu reke Tanaro;

za naslednje občine: Castelnuovo di Ceva in Ceva e Priero geografsko območje, ki se nahaja na desnem bregu od potoka Cavetta do sotočja z reko Tonaro; ter nato geografsko območje, ki se nahaja na desnem bregu reke Tanaro.

Pokrajina Asti:

Bubbio, Cassinasco, Castagnole delle Lanze, Castel Boglione, Castel Rocchero, Cessole, Coazzolo, Loazzolo, Mombaldone, Monastero Bormida, Montabone, Olmo Gentile, Roccaverano, Rocchetta Palafea, San Giorgio Scarampi, Serole, Sessame in Vesime;

za občini Canelli in Calamandrana geografsko območje, ki se nahaja desno od potoka Belbo.

Razen imena „Nocciola del Piemonte“ ali „Nocciola Piemonte“ je prepovedano uporabiti kakršno koli drugo ime ali dodati pridevnike, razen navedbe sorte „Tonda Gentile Tribolata“.

4. Jedrnata opredelitev geografskega območja

Območje proizvodnje lešnikov „Nocciola del Piemonte“ ali „Nocciola Piemonte“ v celoti leži v deželi Piemont, na ozemlju občin proizvodnje, ki pripadajo pokrajinam Alessandria, Asti, Biella, Cuneo, Novara, Torino in Vercelli.

5. Povezava z geografskim območjem

Za geografsko območje proizvodnje lešnikov „Nocciola del Piemonte“ ali „Nocciola Piemonte“ je značilna njegova konfiguracija, ki jo sestavljajo predvsem hribi in gorata območja, pa tudi doline in predgorja, ki ležijo na nadmorski višini od 150 do 800 m. Nizka raven rodovitnosti, ki je značilna za celotno območje ter ki se kaže z nizko vsebnostjo organskih snovi in hranilnih mineralnih snovi, je posledica zelo velike količine padavin (približno 900 mm na leto) in na splošno precej velikega naklona. Te značilnosti v primerjavi z drugimi območji v deželi Piemont ustvarjajo posebne in edinstvene talne in podnebne razmere, v katerih sorta „Tonda Gentile Tribolata“ razvije vse svoje lastnosti.

Od 19. stoletja gojenje lešnikov v Piemontu temelji izključno na uporabi sorte „Tonda Gentile Tribolata“, za katero so glede kakovosti značilni srednje debela notranja ovojnica, ki se pri praženju enostavno odstrani, čvrsta in hrustljava struktura ter dolgotrajen in zelo izbran vonj in okus. Najbolj priznane lastnosti, ki jih slaščičarski sektor pripisuje lešnikom „Nocciola del Piemonte“ ali „Nocciola Piemonte“, so oblika lešnika, ki je okroglasta ali triroba, s skoraj neznatnim deležem podolgovatih lešnikov, dober donos pri luščenju, ki lahko doseže 50 %, visok donos pri praženju in jedrca, ki se enostavno lupijo.

Lešniki „Nocciola del Piemonte“ ali „Nocciola Piemonte“ izhajajo iz sorte „Tonda Gentile Trilobata“, katere kakovostne in organoleptične lastnosti, zaradi katerih je ta lešnik postal znan, se lahko v celoti razvijejo samo na opredeljenem geografskem območju, za katero so značilna slabo rodovitna tla in velike količine padavin. V preteklosti so nekateri to sorto zaradi njenega uspeha poskušali uvesti tudi v drugih italijanskih regijah za gojenje lešnikov. Njihov trud je bil zaman, saj se ta sorta ni nikoli prilagodila ali razvila kakovostnih in organoleptičnih lastnosti lešnikov, ki se gojijo na območju porekla. Lešniki „Nocciola del Piemonte“ ali „Nocciola Piemonte“, ki se gojijo na opredeljenem območju, so od sredine 19. stoletja znani po svojih zelo cenjenih organoleptičnih lastnostih, ki so piemontskemu sektorju slaščičarstva in finega peciva prinesle ugled, ki ga uživa. V drugi polovici 19. stoletja je namreč trgovina s temi lešniki začela cveteti zaradi razvoja prvih italijanskih obrti finega peciva in slaščičarstva. Letno proizvodnjo neoluščenih plodov, ki je tedaj znašala nekaj tisoč stotov, so porabila majhna lokalna podjetja, ki so bila večinoma usmerjena v proizvodnjo čokolade in so sama opravljala luščenje. Zaradi odličnih organoleptičnih lastnosti, ki jih imajo lešniki „Nocciola del Piemonte“ ali „Nocciola Piemonte“, je proizvod zelo hitro dobil sloves pri zainteresiranih podjetjih v Italiji in tujini. Od začetka 20. stoletja se je ta proizvod namreč izvažal v številne evropske in neevropske države, kot so Švica, Nemčija, Belgija, Nizozemska, Čile, Salvador in Japonska.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ [Kakovost] (zgoraj na desni strani zaslona), nato „Prodotti DOP IGP STG“ [Proizvodi ZOP, ZGO in ZTP] (ob robu na levi strani zaslona) in nazadnje „Disciplinari di Produzione all’esame dell’UE“ [Specifikacije, predložene Evropski uniji].

(1) UL L 179, 19.6.2014, str. 17.